
הכנסת העשרים
מושב שני
<פרוטוקול מס' 162>
מישיבת ועדת החוקה, חוק ומשפט
יום שלישי, י"ב באדר ב התשע"ו (22 במרץ 2016), שעה 13:00
<סדר היום:>
<הצעת חוק ההוצאה לפועל (תיקון מס' 50) (אי-חיוב בריבית עקב שיהוי), התשע"ו- 2016 (פ/2479) (כ/628), של חה"כ דוד ביטן, יוסי יונה, דוד אמסלם, נאוה בוקר, יואב קיש - הכנה לקריאה שנייה ושלישית>
נכחו:

<חברי הוועדה:> 
ניסן סלומינסקי – היו"ר
אוסאמה סעדי 

חברי הכנסת:
דוד ביטן

מרב מיכאלי
<מוזמנים:> 
	ענת הר אבן
	–
	יועמ"ש, רשות האכיפה והגבייה, משרד המשפטים

	ענת ליברמן
	–
	יועמ"ש, רשות האכיפה והגבייה, משרד המשפטים

	מאיה גרינברג
	–
	סמנכ"לית, רשות האכיפה והגבייה, משרד המשפטים

	מיכל אלבז
	–
	עו"ד, ייעוץ וחקיקה (כלכלי-פיסקלי), משרד המשפטים

	ליאור שפירא
	–
	עו"ד, לשכת עורכי הדין

	חור אוריאל ניזרי
	–
	עו"ד, ממונה חקיקה, לשכת עורכי הדין

	דני וקס
	–
	עו"ד, איגוד הבנקים בישראל

	מירב אביטל מגן 
	–
	עו"ד, איגוד הבנקים בישראל

	אליסה דברה
	–
	מנהלת, בנקים לא מעל לחוק

	רן מלמד
	–
	סמנכ"ל, ידיד


לרשימת השדלנים שנכחו בדיון – ראו בקישור זה.

<ייעוץ משפטי: >
אלעזר שטרן
<מנהל הוועדה:>
אסף פרידמן
<קצרנית פרלמנטרית:>
אושרה עצידה
<<הצעת חוק ההוצאה לפועל (תיקון מס' 50) (אי-חיוב בריבית עקב שיהוי), התשע"ו- 2016 (פ/2479) (כ/628), של חה"כ דוד ביטן, יוסי יונה, דוד אמסלם, נאוה בוקר, יואב קיש - הכנה לקריאה שנייה ושלישית>>
<היו"ר ניסן סלומינסקי:>
רבותי, אנחנו מחדשים את ישיבת ועדת החוקה. יש לנו הצעת חוק חשובה שעברה קריאה ראשונה, ואנחנו רוצים להכין אותה לקריאה שנייה ושלישית. אני מציע שבעל ההצעה יציג את ההצעה.

<דוד ביטן (הליכוד):>
קיימנו דיון ארוך מאוד בישיבה האחרונה. הגענו לסיכומים עם משרד המשפטים כמו שהתחייבתי. היועץ המשפטי של הוועדה ביקש ממני עוד מספר שינויים ושיפורים שקשורים להליך החקיקה, כמו מועד תחילה ותחולה. גם לזה הסכמתי. אני חושב שאפשר לסיים את זה מהר מאוד.

אני רציתי להוסיף איזושהי תוספת ונאמר לי שזה קצת בעייתי. בדיון הקודם אמרת שאפשר לפתוח תיק הוצל"פ גם אם נניח הצ'קים - עברו שבע שנים, והחייב צריך להגיש בקשה. נראה לי שזה מיותר. המחשב יכול לא לתת לפתוח במקרה כזה. למה הוא צריך לפתוח ואני צריך להגיש?
<ענת הר אבן:>
לפי חוק ההתיישנות, טענת ההגנה ולא חרב. זה לא משהו שהוא מונע. 

<דוד ביטן (הליכוד):>
בבית משפט, אבל לא בהוצאה לפועל.  בהוצאה לפועל צ'ק יש לך שבע שנים.

<ענת הר אבן:>
זה שינוי מהותי של חוק ההתיישנות.

<מיכל אלבז:>
אנחנו לא יכולים להסכים לזה בשלב הזה. 

<דוד ביטן (הליכוד):>
אמרתי - רק אם את תסכימי. אמרתי את זה במפורש. אני לא מנסה לעשות מחטף. נגיש עוד הצעת חוק. 

<היו"ר ניסן סלומינסקי:>
טוב, יש לך הזדמנות.

<דוד ביטן (הליכוד):>
אמרתי בדיון הקודם שזוכה שמחזיק את הצ'ק יותר משבע שנים אז לכאורה הוא יכול לפתוח תיק הוצאה לפועל, והחייב צריך להתגונן ולהגיד שיש התיישנות. אני אומר שבדברים ברורים כמו אם עברו שבע שנים על צ'ק אז אי-אפשר יהיה לפתוח לו תיק הוצאה לפועל. אם הוא רוצה אורכה שיגיש בקשה לבית משפט. אבל הם אומרים שהם לא מסכימים כרגע.

<היו"ר ניסן סלומינסקי:>
לא שהם לא מסכימים. זה שינוי שדורש שינוי בחוק ההתיישנות שזה סיפור הרבה יותר.

<דוד ביטן (הליכוד):>
נגיש הצעת חוק.

<היו"ר ניסן סלומינסקי:>
תגיש הצעת חוק

<דוד ביטן (הליכוד):>
חשבתי שלא פותחים. אגב, הייתי בטוח. בשביל מה להוביל את החייב לבקשות סרק?

<היו"ר ניסן סלומינסקי:>
אלעזר, בבקשה.

<אלעזר שטרן:>
כמה הערות: הערה אחת – נושא התחילה. מתי החוק ייכנס לתוקף? אני מציע שלגבי זה אחר כך רשות האכיפה והגבייה תגיד כמה זמן מבחינת ההיערכות שלהם.

<דוד ביטן (הליכוד):>
אין בעיה, בסדר.

<ענת הר אבן:>
לפי התפתחות הדיון.

<אלעזר שטרן:>
הנקודה השנייה שהיא חשובה היא נושא התחולה. זאת אומרת, מה קורה במצבים שבהם אדם מחזיק כבר היום פסק דין או שטר וחלפה תקופה מסוימת. זה יכול להיות שלושה חודשים או שנה או חמש שנים. 

<דוד ביטן (הליכוד):>
הסכמתי, אין בעיה.

<אלעזר שטרן:>
אני בעמדה שמבחינתי עדיף כדי לעשות את זה כמה שיותר נקי, שלגבי אנשים שכבר היום מחזיקים - - -
<דוד ביטן (הליכוד):>
שמהיום שנה.

<אלעזר שטרן:>
זה יהיה מהרגע שהחוק נכנס לתוקף, - - -

<דוד ביטן (הליכוד):>
אז יותר משנה, יהיה שנה וחצי.

<ענת הר אבן:>
ממילא אנחנו מבקשים שהתחילה תהיה פחות או יותר רק בעוד שנה, או אם יהיו פה שינויים אחרים שנצטרך להיערך אליהם.

<דוד ביטן (הליכוד):>
לא, לא. תחילה של שנה אני לא אסכים. לפי זה, זה רק עוד שנתיים. אני לא מסכים.

<ענת הר אבן:>
כי יש כל מיני שינויים מיחשוביים שצריך לעשות.

<היו"ר ניסן סלומינסקי:>
שנה. למה אנחנו מגיעים לשנתיים?

<דוד ביטן (הליכוד):>
שנה יש לך אורכה ועוד שנה לתחילה. זה יוצא שנתיים.

<היו"ר ניסן סלומינסקי:>
לא. לא, לא. לא, מהיום. מהרגע שהחוק עובר.
<דוד ביטן (הליכוד):>
אז שנה מהיום.

<היו"ר ניסן סלומינסקי:>
לא מהיום, מהרגע שהחוק עובר.

<ענת הר אבן:>
אנחנו מבקשים שיהיה יום תחילה בעוד שנה, ואז ממילא כל פסקי הדין שניתנו עד היום, ממילא הסנקציה תחול עליהם רק בעוד שנה.

<אלעזר שטרן:>
אבל זה לא פותר את הבעיה.

<דוד ביטן (הליכוד):>
לא פותר את הבעיה.

<אלעזר שטרן:>
כי בסופו של דבר כאילו החרב שמתנופפת מעל ראשו של הזוכה היא מתחילה באמת לא מהיום שהחוק מפורסם, אלא מהיום שהנורמה נכנסת לתוקף.

<ענת הר אבן:>
נכון, אז אנחנו - - -

<אלעזר שטרן:>
אז אם הנורמה נכנסת לתוקף עוד שנה - - -
<דוד ביטן (הליכוד):>
מה את רוצה? שנתיים?

<ענת ליברמן:>
אבל היא תיכנס מיד לתוקף גם לגבי פסקי דין שניתנו - - -

<דוד ביטן (הליכוד):>
לא, אם השנה חלה ממועד הפרסום אז אין לי בעיה לתת להם שנה. זה באמת לא מעניין אותי.

<ענת ליברמן:>
ברור.

<מיכל אלבז:>
צריך להבהיר את זה, זה עניין של נוסח. אנחנו לא חלוקים במהות.

<היו"ר ניסן סלומינסקי:>
כלומר, מי שיש לו ויבוא אליכם אתם תטפלו בזה, גם אם אתם אומרים שאתם צריכים להתארגן באופן רציני שנה.
<מיכל אלבז:>
אין צורך להתארגן כיוון שבשנה הזו עדיין אין סנקציה גם לפי החוק ש- - -
<דוד ביטן (הליכוד):>
אין לי בעיה.

<אלעזר שטרן:>
נכון. אי-אפשר לומר: אנחנו נמנה את השנה מהרגע שהחוק מפורסם כשהוא עוד לא נכנס לתוקף בכלל.

<ענת הר אבן:>
 אנחנו צריכים שיהיה יום תחילה בעוד שנה.

<דוד ביטן (הליכוד):>
לפי מה שהוא אומר זה שנתיים. אני לא יכול להסכים.

<ענת הר אבן:>
לא, אז לא צריך את מה שהוא אומר. מספיק לכתוב תחילה.
<דוד ביטן (הליכוד):>
זאת אומרת, השנה מתחילה - - -

<אלעזר שטרן:>
לא, אני לא חושב שהיא צודקת.

<דוד ביטן (הליכוד):>
למה? השנה מתחילה להיספר ממועד הפרסום. התחילה של החוק בעוד שנה – אין בעיה.

<אלעזר שטרן:>
בעצם החרב מתחיל להתנופף מעל ראשו של אדם - - -

<אוסאמה סעדי (הרשימה המשותפת):>
שנתיים.

<דוד ביטן (הליכוד):>
לא, זה שנה יוצא. כי בשנה הזו החוק הזה לא חל בכל מקרה.

<ענת ליברמן:>
אלעזר, ייכנס לתוקף עוד שנה, אבל מבחינת התחולה זה יהיה כמו תחולה רטרואקטיבית על מקרים שניתנו כבר היום, על פסקי דין - - -
<אלעזר שטרן:>
וזה בדיוק הבעיה.

<ענת הר אבן:>
למה? אם זה נכנס לתוקף בעוד שנה אף אחד לא נפגע.

<אלעזר שטרן:>
למה לא?

<ענת הר אבן:>
כי מי שיש לו כבר פסקי דין מלפני כמה שנים אז רק בעוד שנה הוא ייענש.

<אלעזר שטרן:>
אם אני עכשיו, היום, מקבל פסק דין ואני לא יודע. אני מחפש בנבו ורואה אם יש משהו, אין משהו. אני לא רואה שום דבר. רק עוד שנה אני אדע בכלל שהחוק הזה נכנס לתוקף, ורק אז אני אדע שהחרב מתנופפת מעל ראשי. איך אני יכול לדעת בכלל? זה לא נמצא בספר החוקים כי זה לא נכנס לתוקף. איך אני כזוכה שיש לי פסק דין ביד או שטר ביד בשלב הזה יכול לדעת אם החוק לא נכנס לתוקף שיש חרב מעל ראשי? ואם אני לא - - - את השנה הזאת אז - - -
<דוד ביטן (הליכוד):>
מדוע אתם צריכים שנה לעניין?

<ענת הר אבן:>
התארגנות, אסביר.

<היו"ר ניסן סלומינסקי:>
ואם החוק ייכנס לתוקף איך הוא יידע? איך אנשים יידעו? נניח שהחוק נכנס לתוקף.

<אלעזר שטרן:>
אז לפחות יש לו את האפשרות. זה נכון שיש פה איזה פיקציה מסוימת, אבל היא נכונה לגבי כל החוקים. אני אומר לו: אתה רוצה לבדוק? יש לך איפה לבדוק. תיכנס, תבדוק. זה מופיע על ספר החוקים. אדם שלא בודק – זה בעיה שלו. אבל פה אין לו אפשרות לבדוק בכלל, הוא לא רואה. 
<היו"ר ניסן סלומינסקי:>
יש מצב שהחוק נכנס לתוקפו כבר מהרגע שהוא יאושר בכנסת והליכים מסוימים יתחילו בתוך שנה עד שתתארגנו. אבל בינתיים החוק נכנס. כלומר, לטענה שלך שאם למישהו יש מישהו יש בעיה, הוא מסתכל, החוק נכנס - - -

<דוד ביטן (הליכוד):>
יש לנו שנה מהיום? זה לא משנה אצלם. שנה מהיום, אין בעיה בכלל.

<אלעזר שטרן:>
אני חושב שאם כבר כדאי צריך לעשות הפוך. אם אתם אומרים שאתם צריכים נניח היערכות של שנה, גם אם החוק נכנס לתוקף בצורה מידית, המשמעות היא ששום סנקציה לא תינקט בשנה הקרובה בכל מקרה.

<ענת הר אבן:>
אין בעיה. רק בוא נקווה שאין שינויים נוספים שאנחנו צריכים להיערך.

<אלעזר שטרן:>
שניה, שניה. בכל מקרה לא תינקט שום סנקציה בשנה הקרובה כי אי-אפשר על-פי החוק. ואז אם זה נכנס לתוקף, תחילה מידית, אז אנחנו כן יכולים לומר שהתחולה תהיה רק מ - - -

<היו"ר ניסן סלומינסקי:>
זה מה שאמרתי, מעוד שנה.

<אלעזר שטרן:>
השנה תימנה מהיום שהחוק נכנס לתוקף שזה מידי. ואז בעצם לכם זה גם לא - - -
<דוד ביטן (הליכוד):>
אתם באותו מצב. יש לכם שנה להתארגנות. אתם צריכים להתארגן תוך 11 חודש.

<אלעזר שטרן:>
ניתן לכם את השנה להתארגן, ואותו בן אדם יוכל להיערך מראש.

<מיכל אלבז:>
אין לנו התנגדות. זה עניין של נוסח, רק איך לכתוב.

<היו"ר ניסן סלומינסקי:>
אוקי, בסדר. יש עוד נקודות?

<דוד ביטן (הליכוד):>
זה סיכמנו, הלאה.

<אלעזר שטרן:>
יש נקודה שפה המציע לא הסכים, אבל אני חושב שנכון להעלות אותה, לפחות לחשוב עליה. בדיון הקודם עשינו איזושהי הבחנה בין הריבית שהיא אמורה לשקף את המחיר של הכסף לבין ריבית שהמשמעות שלה היא סנקציה או תמרוץ בגין פיגור, כשהריבית הראשונה של שמירה על ערך הכסף בכל מקרה תחול, גם אם בן אדם איחר. 

את החלוקה הזו, כך לפחות אני ואנשי הממשלה הבינו מהמציע, שהכוונה שלו בחלוקה הזו היא רק לגבי חוק פסיקת ריבית והצמדה, מבלי לעשות חלוקה דומה לגבי ריביות מכוח הסכם או מכוח דין.
<דוד ביטן (הליכוד):>
נו, ברור. הבנקים יוכלו לתת מה שהם רוצים - - -

<אלעזר שטרן:>
זו נקודה שלא היתה לנו ברורה, והמציע הבהיר שהכוונה שלו - - -

<דוד ביטן (הליכוד):>
אמרתי ששמירת הכסף צריכה להיות - - -

<אוסאמה סעדי (הרשימה המשותפת):>
דוד, התעסקתי בזה. מבחינת ריבית והצמדה רגילה – אני חושב שזה שומר על ערך הכסף, מבחינת ריבית פיגורים.  מבחינת ריבית לפי הסכם, אז אם הוא לא מגיש תוך שנה - - -
<דוד ביטן (הליכוד):>
לא, אני אסביר. לא היית בדיון הקודם. 

<היו"ר ניסן סלומינסקי:>
רגע. אם הוא לא מגיש אז מה?

<אוסאמה סעדי (הרשימה המשותפת):>
אם הוא לא הגיש אז זה רק נחשב מהיום שהוא מגיש.

<דוד ביטן (הליכוד):>
כן, זה בסדר. אבל לא זו הבעיה.
<אוסאמה סעדי (הרשימה המשותפת):>
אני ייצגתי עובדים והייתי מקבל פסק דין של העובד. היתה שם לא רק ריבית פיגורים, היה שם 20% הלנה. אתה יודע מה זה הלנה 20% לחודש?
<דוד ביטן (הליכוד):>
כן, זה לפי בית הדין לעבודה.

<אוסאמה סעדי (הרשימה המשותפת):>
ואז לא הייתי מזדרז להגיש את פסק הדין כי זה אחלה חיסכון בשביל העובד.

<היו"ר ניסן סלומינסקי:>
נכון. היום זה מה שקורה במס הכנסה. כסף שהם חייבים זה ה- - -

<דוד ביטן (הליכוד):>
זה מה שאני מסביר. זה חל על הכול, חל על פסקי דין.  תפתח בזמן. 

<אוסאמה סעדי (הרשימה המשותפת):>
למה?

<דוד ביטן (הליכוד):>
אתה בעצמך אומר שאתה עושה תרגיל. אני רוצה להסביר. קודם כל, נתחיל מזה שלא פוגעים בזוכה. מדוע? שיפתח בזמן את התיק אז אין שום בעיה. יש  לו שנה, אז זה תלוי בו. אם הוא החליט מכל מיני סיבות, ולא משנה - או התרשל עורך הדין ושם את זה בצד ושכח, או המעביד - מהיום שהוא פתח, אם עברה השנה חל החוק הזה. לכן, אין שום בעיה. לא דופקים את הזוכה. 
<אוסאמה סעדי (הרשימה המשותפת):>
אז בשנה הזו שיקבל את ריבית וההצמדה הרגילים.

<היו"ר ניסן סלומינסקי:>
זה ודאי.

<דוד ביטן (הליכוד):>
מקבל. העלה היועץ המשפטי של הוועדה עניין. הוא אומר: בואו נשמור על ערך הכסף. בסדר, אתה לא רוצה לתת לו ריבית. אבל תן לו לפחות את הריבית ששומרת על ערך הכסף כשבחוק פסיקת ריבית והצמדה זה אחוז – 1.1. הסכמתי לזה. אמרתי: אין שום בעיה. זה הריבית. 

<אלעזר שטרן:>
זה הריבית הרגילה לפי חוק פסיקת ריבית והצמדה שאמורה להיות מחיר הכסף. 

<דוד ביטן (הליכוד):>
כן, ששומרת על ערך הכסף. תבין, הצמדה הוא מקבל. אתה מחזיר אותנו עכשיו לדיון הראשון, תקשיב. את ההצמדה הוא מקבל, את ערך הכסף הוא שומר. בא היועץ המשפטי ואמר: בחוק פסיקת ריבית והצמדה השמירה על ערך הכסף היא 1.1% בתוספת להצמדה. אמרתי: אתה יודע מה? מסכים. לא מתווכח על זה. אני לא בא במגמה שייגרם נזק לזוכה, אני בא במגמה שלא ייגרם נזק לחייב.

עכשיו בא היועץ המשפטי ואומר: רגע, אבל בהסכמים, יש בפסקי דין גם ריבית הסכמית. למשל בנק אומר: הריבית ההסכמית של הבנק היא נניח 2% לחודש, אבל הפיגורים זה 5% לחודש. אז תן לו לפחות את 2%  ולא 1.1%. זה אני לא מסכים. אני אומר, אני לוקח את חוק פסיקת ריבית שאני נותן 1.1%, מחיל אותו על הכול – גם על פסקי דין הסכמיים וגם זה, זה הכול. זה הוויכוח שלנו. אני לא מוכן לתת יותר מאחוז - - -

<אלעזר שטרן:>
אני לא סיימתי את ההצעה שלי. ההצעה שלי היתה - - - קחו את הנמוך מביניהם.

<מרב מיכאלי (המחנה הציוני):>
הנמוך מביניהם, מבין ה- - -

<אלעזר שטרן:>
מבין הריביות ששומרות על  מחיר הכסף. 

<מרב מיכאלי (המחנה הציוני):>
אם הריבית ההסכמית היא נמוכה מ-1.1.

<אלעזר שטרן:>
כן. אז אם ה-1.1 - - -

<ענת הר אבן:>
יש שטרות שהם מצמידים רק למדד, שטרות שההסכם בהם שזה לא יהיה חוק פסיקת ריבית והצמדה אלא רק מדד. לכן, ביקשנו שיהיה הנמוך מביניהם.
<מרב מיכאלי (המחנה הציוני):>
זה כך או כך לטובת החייב. אז הנמוך מביניהם זה יופי. זה הצעה מאוד טובה של אלעזר.

<היו"ר ניסן סלומינסקי:>
להיפך, דוד. כדאי לקחת את הנמוך.

<דוד ביטן (הליכוד):>
הנמוכה לגבי הכול?

<מרב מיכאלי (המחנה הציוני):>
כן.
<דוד ביטן (הליכוד):>
כשאתה אומר: הנמוך מביניהם, זה לא משנה מה היה בהסכם.

<מרב מיכאלי (המחנה הציוני):>
לא, זה משנה מה היה בהסכם.

<אלעזר שטרן:>
אם ריבית, מחיר הכסף, ההסכמית היא נמוכה יותר מהריבית של חוק פסיקת ריבית והצמדה היא תחול. ואם חוק פסיקת ריבית והצמדה - - -

<דוד ביטן (הליכוד):>
מוחל - - -, אז כן - - -

<מרב מיכאלי (המחנה הציוני):>
אדוני, ברשותך. אנחנו מצביעות?

<היו"ר ניסן סלומינסקי:>
כן.

<מרב מיכאלי (המחנה הציוני):>
יש, אז קדימה.

<דוד ביטן (הליכוד):>
מסכים לתיקון.

<אלעזר שטרן:>
להם יש גם כן איזושהי הערה.

<דוד ביטן (הליכוד):>
אנחנו לא מתחילים את הדיון מההתחלה. לשכת עורכי הדין, בכל הכבוד, אמרתם את דעתכם בקריאה הראשונה. לא קיבלנו אותה. לא עושים הכול מאפס, אחרת אי-אפשר להתקדם בשום הליך חקיקה.

<מיכל אלבז:>
ראשית, לגבי הנוסח של ההתחלה – אנחנו מציעים שיהיה איזשהו נוסח פוזיטיבי שבאמת משקף את ההסכמה הזאת שגם במקרה שהיתה ריבית הסכמית אז שאפשר יהיה לגבות אותה עד גובה של פסיקת ריבית והצמדה.
שנית, זו איזושהי הצעה שלהם. אולי תציגי אותה.

<ענת הר אבן:>
בסדר. אנחנו רוצים להגדיר בדיוק מה זה המועד שבו אפשר היה להגישה לביצוע בלשכת ההוצאה לפועל כדי שזה יהיה ברור ולא תהיינה - - -
<אלעזר שטרן:>
אבהיר קודם את השאלה. אנחנו אמרנו בהצעה הזו שכל הסיפור מתחיל, כל השנה מתחילה, מהרגע שהזוכה היה יכול להגיש להוצאה לפועל.
<דוד ביטן (הליכוד):>
כן, אין ויכוח. 

<אלעזר שטרן:>
כי לפעמים נגיד בפסק דין אומרים לך: אתה תוך שלושים ימים.
<דוד ביטן (הליכוד):>
מקובל, הסכמתי לזה.

<אלעזר שטרן:>
רגע. עכשיו הן מעירות על המונח הזה,  בעצם ממתי אדם יכול להגיש. כי יש כל מיני מצבים שתיכף הם יפרטו שהם מעוררים שאלות מבחינת מתי אדם יכול להגיש את זה.

<דוד ביטן (הליכוד):>
כמו מה למשל?

<מיכל אלבז:>
למשל, פסקי דין שניתנו במעמד צד אחד, לעיתים בית המשפט אומר שניתן להגיש לביצוע רק לאחר ההמצאה. ואז האדם הזוכה שקיבל פסק דין יכול להשתהות, לא להמציא מטעמים טובים, מטעמים לא טובים. לפעמים הוא לא מוצא את החייב.
<דוד ביטן (הליכוד):>
מה במקרה הזה?

<מיכל אלבז:>
אנחנו מציעים לקבוע כאן איזשהו מועד אחיד לגבי נסיבות כאלה.

<דוד ביטן (הליכוד):>
אין לי בעיה, בסדר. תגידו את הנוסח שאתם רוצים.

<ענת הר אבן:>
הנוסח: בסעיף זה המועד שבו אפשר היה להגישה לביצוע בלשכת ההוצאה לפועל. לעניין פסק דין - בחלוף המועד שנקבע בפסק הדין לביצועו... – כי לפעמים בית המשפט - - -

<דוד ביטן (הליכוד):>
אין בעיה, עם זה אין ויכוח.
<ענת הר אבן:>
- - -ואם לא נקבע מועד כאמור - לאחר שחלפו  30 יום מיום מתן פסק הדין. למה? כי באנו 30 יום מיום מתן פסק הדין, כדי שלא תהיה - - -
<דוד ביטן (הליכוד):>
מקובל עליי.

<אלעזר שטרן:>
ואז זה משהו אחיד.

<ענת הר אבן:>
רגע, ולעניין שטר - - -

<מיכל אלבז:>
אני רק רוצה להבהיר. יש את הסעיף שמדבר על השיקולים - - -

<דוד ביטן (הליכוד):>
אז שם אם יש בעיה מיוחדת חריגה - - -
<מיכל אלבז:>
דבר כזה שבן אדם ניסה לאתר ולא הצליח, זה כמובן יהיה טעם מיוחד.

<דוד ביטן (הליכוד):>
יקבל אורכה, אין בעיה. בשביל זה נתנו את הסעיף הזה.

<מיכל אלבז:>
רק רציתי שזה יהיה לפרוטוקול, שלא - - -

<מרב מיכאלי (המחנה הציוני):>
לפרוטוקול זה יהיה טעם מיוחד.

<דוד ביטן (הליכוד):>
גם זה מקובל עליי. גם אני רואה בזה טעם מיוחד, אבל אני לא השופט.

<מרב מיכאלי (המחנה הציוני):>
יכול להיות שאי-אפשר היה לאתר באמת.

<מיכל אלבז:>
בוודאי, מישהו שיוכיח.
<ענת הר אבן:>
רק להשלים את ההגדרה. לעניין שטר – ממועד הפירעון כמשמעותו בסעיף 81א3(א)(1) לחוק. בעצם שם יש הגדרה מפורטת למה זה מועד פירעון של השטר, יום החילול שלו, היום שמגישים אותו – שלא תהיה סתירה. 

<דוד ביטן (הליכוד):>
אין בעיה.

<היו"ר ניסן סלומינסקי:>
רבותי, רציתם לומר משהו או שאתם מסודרים?

<ליאור שפירא:>
לא, ממש לא.

<דוד ביטן (הליכוד):>
מטעם מי אתה?

<ליאור שפירא:>
ליאור שפירא, לשכת עורכי הדין. ראשית, יש מצבים אצל לקוחות שהם אוגרים את החובות. החוב הוא מאוד קטן, אבל לא רצים מיד להוצאה לפועל או לבית המשפט להגיש אותו. מחכים אותו שהוא יהיה הרבה יותר.

<ענת הר אבן:>
זה תובענות.

<ליאור שפירא:>
הצעת החוק הזו לא מטיבה אפילו עם אותם חייבים. כי מה המשמעות? הציבור ירוץ לבית המשפט על כל תיק. יתווסף לזה אגרה, יתווסף לזה שכר טרחה.

<מרב מיכאלי (המחנה הציוני):>
למה? אבל יש לו שנה.

<ליאור שפירא:>
לא, אנחנו אוספים את הכול. יש המון לקוחות שאוספים. אגב, גם בחוק ההוצאה לפועל. לדוגמה, בצ'קים.

<דוד ביטן (הליכוד):>
אם יש צ'קים מאותו בן אדם?

<ליאור שפירא:>
כן.

<דוד ביטן (הליכוד):>
אני לא ראיתי עורכי דין שאוספים. הם פותחים כל פעם כדי לקבל שכר טרחה, עזוב. יש גם עורכי דין שיש להם את הצ'קים ביד, פותחים עשרה תיקים. ראינו גם את הסרט הזה.

<ליאור שפירא:>
להערת ביניים, החוק אומר ההיפך ממה שאומר חבר הכנסת כי אי-אפשר לקבל שכר טרחה ואגרה  - -  ועושים אחד ואחד אם יש לך את כל הצ'קים ביד. זה כתוב בחוק – אז זה נקודה אחת.

<דוד ביטן (הליכוד):>
מי יודע אם יש לו או אין לו ביד? מי יודע? מישהו יודע? איך? אני פתחתי אחד, אחרי חודש עוד אחד, וקיבלתי את זה אחר כך. מה בדיוק הבעיה עם זה? מי יכול להוכיח את זה?

<היו"ר ניסן סלומינסקי:>
דוד, תן לו לומר את כל הדברים שלו.

<ליאור שפירא:>
דבר נוסף, לא ברור לנו מהצעת החוק הזו אם עברנו את השנה, לא עמד בתנאי, לא הגיש את פסק הדין, הריבית – כמה אחורנית מתבטלת? מיום פסק הדין ואילך? מיום תחילת החוב ואילך? החוק לא מתייחס לעניין הזה. הענישה של אותו זוכה שמגיע לו את החוב, הוא זכה בבית משפט, אם הוא לא פתח תוך כדי - - -

<דוד ביטן (הליכוד):>
למה? כתוב, כתוב. הריבית חלה מהמועד שפתחת, זה הכול. אם היא חלה מהיום אז היא לא חלה אחורה.

<ליאור שפירא:>
לא, ממתי  - - -

<קריאה:>
אם היא קנס.

<מרב מיכאלי (המחנה הציוני):>
אני לא מוכנה לקבל את ההגדרה שלו. אבל צריך להגיד לפרוטוקול, אדוני, שההגדרה של ענישה וקנס לזוכה היא גם לא נכונה וגם לא ראוי להציג את זה כאן ככה. זה שמפסיקים את ההפקרות שמותר להם להתפרע ולעשוק, לא עושה את זה קנס ולא עושה את זה עונש.

<ליאור שפירא:>
אם בית המשפט קבע שזה מגיע לאותו בן אדם.

<מרב מיכאלי (המחנה הציוני):>
מאה אחוז. אנחנו לא מדברות על זה.

<דוד ביטן (הליכוד):>
הכוונה שזה חל מאותו רגע. אחורנית זה לא חל בשום מקרה. 

<אלעזר שטרן:>
ליאור, זה עולה בצורה מפורשת ממה שכתוב. כתוב שזה החל במועד הגשת הבקשה לביצוע. זאת אומרת שרק מאותו רגע מתווסף. אחורה לא מתווסף כלום.

<ליאור שפירא:>
לא, אני לא מדבר על המתווסף. אם הוא נגרע. אני מדבר על הנגרע, לא מתווסף. 

<אלעזר שטרן:>
אם מה שכתוב, וזה מה שכתוב כרגע, אם הריבית מתווספת החל מהרגע שהוגשה הבקשה, זה אומר שכל מה שהיה לפני כן, מהרגע שהתחיל - - -
<דוד ביטן (הליכוד):>
לא חל אחורה. אני אגיד לך למה הוא מתכוון. על צ'קים אין בעיה. פסק הדין כותב שהפרשי הצמדה וריבית יחולו נניח מה-1.1.2000 כי התביעה היתה ב-2000.  פסק הדין ניתן ב-2003. נטלת את התיק ב-2005. אחורנית הוא לא מקבל ריבית. הוא אומר: עד מועד פסק דין או עד מועד החיוב - - -

<אלעזר שטרן:>
עד מועד ה - - -

<ענת הר אבן:>
אנחנו הבנו עד מועד פסק הדין. ההבנה שלנו שזה עד מועד פסק הדין. ממה שאנחנו מבינים, ואם אתם סוברים אחרת אז זה הזמן לכתוב את זה, שממועד פסק הדין אנחנו ניתן לו רק את הריבית המשפטית. כל הזמן שהתיק התנהל בבית משפט, מה שבית המשפט קבע – קבע.

<אלעזר שטרן:>
אם הוא היה יכול ללכת, ואם זה לא הוצאה לפועל.

<דוד ביטן (הליכוד):>
לא, לא. אין בעיה עם זה. יש לו פסק דין שמאותו רגע, אין בעיה. עד אותו רגע מה שכתוב.

<מיכל אלבז:>
מה שהיה.

<דוד ביטן (הליכוד):>
כן.

<מיכל אלבז:>
צריך להבהיר.
<דוד ביטן (הליכוד):>
זה גם הוגן.

<מיכל אלבז:>
נכון, כי הוא לא השתהה בהליך המשפטי.

<היו"ר ניסן סלומינסקי:>
יש עוד דברים? דבריך דברי טעם - זה בסדר.

<דוד ביטן (הליכוד):>
אמרת הערה נכונה. היא גם הוגנת, אין בעיה. 

<קריאה:>
צריך רק לבטא את זה בנוסח.

<דוד ביטן (הליכוד):>
הוא לא מקבל קנס כפול. 

<מרב מיכאלי (המחנה הציוני):>
אין קנס בכלל.

<דוד ביטן (הליכוד):>
לא.  הכוונה – הריבית. אין פה קנס. אמרתי – שיפתח בזמן, אין בעיה. הלכתי בלשון שלו.
<מרב מיכאלי (המחנה הציוני):>
- - - לקבל את הלשון שלו. זה משמעותי, סליחה.
<דוד ביטן (הליכוד):>
טוב, קיבלתי את העמדה של המחנה הציוני בעניין. 

<ליאור שפירא:>
הריבית שחלה בגין חיובי ארנונה היא מס לכל דבר. האם גם בעניין הזה ה- - -?

<דוד ביטן (הליכוד):>
לא, זה לא מתקן. זה מתייחס להוצאה לפועל, זה הבעיה. אתם רוצים לתקן את זה? אני בעד.

<ענת הר אבן:>
יש את ההוצאה לפועל. יש לנו 180,000 תיקים בהוצאה לפועל, ואם הצעת החוק של המחנה הציוני תעבור אז יותר תיקים מגיעים להוצאה לפועל.

<דוד ביטן (הליכוד):>
אז זה חל. מה שנפתח תיק - זה חל. אבל שם אין מועד תחילה, זה הבעיה.

<היו"ר ניסן סלומינסקי:>
זה לא בהוצאה, זה המרכז לגביית קנסות. 

<דוד ביטן (הליכוד):>
לא, לא. אין שם מועד תחילה.

<ענת הר אבן:>

ליאור, הצעת החוק הזו לא חלה על תובענות. הצעת החוק הזו חלה על פסקי דין ועל שטרות.

<דוד ביטן (הליכוד):>
היא לא חלה על העניין השני כי אין מועד תחילה שם.

<ענת הר אבן:>
אם יהיה פסק דין בנושא של ארנונה אז ככל שלא תגיש את פסק הדין תוך שנה אז הוא יקבל ממועד פסק הדין עד הפתיחה ריבית משפטית, ולא 6% אלא רק 1.1.

<דוד ביטן (הליכוד):>
אם אתם מסכימים אני מוכן להכניס את זה.

<היו"ר ניסן סלומינסקי:>
לא, יהיה אותו דבר. אם יש פסק דין על זה - - -

<דוד ביטן (הליכוד):>
אבל היום הם פותחים בלי פסק דין – על חלק.

<ליאור שפירא:>
אני רוצה לדעת שהמחוקק יודע שהוא פוטר - - -

<דוד ביטן (הליכוד):>
למשל, על אגרות והיטלים יכול לפתוח תיק הוצאה לפועל רק על מסמך כזה של העירייה.

<היו"ר ניסן סלומינסקי:>
רבותי, זה לא הולך. חלק מאתנו בקי מאוד מאוד וחלק מאתנו פחות בקי. אני מבקש, בואו נעשה את זה מסודר. הוא שאל שאלה, מה התשובה?

<ליאור שפירא:>
אדוני, ברשותך אחדד את השאלה.

<היו"ר ניסן סלומינסקי:>
הם הבינו את השאלה. נשמע את התשובה ויכול להיות שזה ייפתר. יש לכם תשובה למה שהוא שאל?

<ענת הר אבן:>
כן. הוא מדבר על ארנונות. את הארנונות אפשר לפתוח בשתי צורות: או להגיש תביעה לבית המשפט במידה שזה עולה על 75,000 שקלים. יינתן פסק דין. 

<קריאה:>
זה אני מדבר.

<ענת הר אבן:>
לפי הבנתנו את הצעת החוק, ככל שלא תפתח את פסק הדין בתוך שנה, אז במקום 6% תקבל ריבית משפטית כמו כל פסק דין אחר.

<דוד ביטן (הליכוד):>
אבל אפשר לפתוח גם בלי פסק דין – זה העניין. אז זה לא חל.
<ליאור שפירא:>
אדוני, אם זו ההחלטה, - - - חוק כאן גובר על איזשהו חוק.  על-פי חוק זה מס.

<מרב מיכאלי (המחנה הציוני):>
לא, לא.

<דוד ביטן (הליכוד):>
לא, זה פסק דין. 

<ענת הר אבן:>
חוק ספציפי גובר על חוק כללי - זה כללי הפרשנות.

<היו"ר ניסן סלומינסקי:>
מיכל, מה את אומרת?

<מיכל אלבז:>
אני אומרת שבדיון הקודם עלתה במפורש השאלה של חיובי מדינה ולא היינו מודעים לסוגיה הזו. עכשיו אם אנחנו רוצים להתחיל דבר כזה, אין כאן את האנשים שיכולים להסכים או לא להסכים.

<מרב מיכאלי (המחנה הציוני):>
אבל זה לא חיובי מדינה. סליחה, זה לא נכון.

<דוד ביטן (הליכוד):>
לא. פסק דין – אין בעיה.

<מיכל אלבז:>
הרשויות המקומיות.

<מרב מיכאלי (המחנה הציוני):>
אבל זה גם לא. רשויות מקומיות – אותו דבר. ליאור, אני שמחה לעדכן אותך שלשכת עורכות ועורכי הדין תומכת בהצעת החוק שלי שחתומים עליה חברות וחברי כנסת מכל סיעות הבית, והיושב-ראש גם, לשמחתי - - -

<מיכל אלבז:>
הממשלה עדיין לא תמכה בה.

<מרב מיכאלי (המחנה הציוני):>
שניה, אני דיברתי על לשכת עורכי הדין. לא אמרתי מילה על הממשלה. גם יושב-ראש הוועדה, לשמחתי, תומך בה, בכלל לפעול לביטול פקודת המסים גביה מתוך הבנה שהריביות שמדובר בהן כשמדובר כאילו בפיגורים על כאילו חובות שגם כן אפשר לבדוק, זאת אומרת, שיש גם שאלה האם הם מוכחים, הם לא מסים. הם באמת במסגרת הג'ונגל של המערב הפרוע של מה שמתאפשר לבעלי כוח פשוט לגבות ולעשות כסף. לכן, ריבית הפיגורים היא לא מס. אי-אפשר. אני רוצה להגיד שכמו שריבית הפיגורים המופרזת בהקשרים של שטרות ופסקי דין שנעשה בה שימוש לרעה, ואם אנחנו מונעות ומונעים את השימוש לרעה זה לא קנס ולא עונש, אותו דבר צריך לעשות כלפי המדינה. מה שהיא מאפשרת לגופים מגוונים שהם לא בהכרח המדינה עצמה, אבל היא מאפשרת לגופים מגוונים לעשות דרך פקודת המסים גביה, אז אין סיבה לראות בזה מס גם אם לצורך העניין. התשובה הקצרה לתשובתך היא כן. המדינה מודעת ותעמוד בתוצאות.  

<ליאור שפירא:>
אגב, אנחנו בהחלט מברכים על הצעת החוק - - -

<דוד ביטן (הליכוד):>
אבל נתנו לך תשובה לעניין. אם פתחו פסק דין זה בפנים. אם לא – לא.

<ליאור שפירא:>
העניין הוא שאם תבוטל פקודת המסים גביה,  כל התביעות - - -

<היו"ר ניסן סלומינסקי:>
זה משהו אחר. בוא נעזוב את זה.

<מרב מיכאלי (המחנה הציוני):>
נכון, נכון.

<ליאור שפירא:>
חלק מהתביעות היום כן מתנהלים בבתי המשפט.

<מרב מיכאלי (המחנה הציוני):>
נכון, אז זה מה שענת אמרה.

<היו"ר ניסן סלומינסקי:>
אז התשובה שהם אמרו מספקת? 

<מיכל אלבז:>
רק שניה. אנחנו רוצים לוודא שזה מקובל על האוצר.

<ליאור שפירא:>
שניה, אדוני. הריבית בגינם היא מס. ולכן, אם הוועדה הזו מוותרת על המס אז רק - - - 

<דוד ביטן (הליכוד):>
מה זאת אומרת "מקובל"? אם יש פסק דין זה חל גם עליהם. לא נתחיל להגיד עכשיו: המדינה לא. עכשיו הוא יגיד שלא מקובל, אז מה נעשה? לא נעביר את הצעת החוק? באמת, יש גבול לכל דבר. 

<מיכל אלבז:>
אבל דיברנו בשבוע שעבר - - -

<אלעזר שטרן:>
היא צודקת במובן הזה שבפעם הקודמת - - -

<היו"ר ניסן סלומינסקי:>
לא דיברו על זה אז,  אז - - -

<אלעזר שטרן:>
לא. אני העליתי את הנקודה שההיגיון של החוק שלך מחייב להחיל את זה גם על חובות כלפי המדינה ולא רק בהוצאה לפועל.

<דוד ביטן (הליכוד):>
רק בפסקי דין, אמרתי במפורש.

<אלעזר שטרן:>
אתה אמרת שעקרונית זה נכון, אתה מסכים. רק שהממשלה לא הסכימה.

<ענת ליברמן:>
למדינה יש את הכללים שלה בשיהוי. אנחנו מדברים עכשיו על חוק ההוצאה לפועל. זה לא - - -

<אלעזר שטרן:>
לא, לא – נכון. הכיוון שלי היה שצריך לעשות עוד כמה דברים, זה מרכז לגביית קנסות וכו'.

<דוד ביטן (הליכוד):>
זה מיותר לשאול אותם. זה כמו שאלת קיטבג. אני מסכים לזה, אם - - - 

<מרב מיכאלי (המחנה הציוני):>
מיכל, ברור שזה לא חל עכשיו על פקודת המסים גביה. רק מה שהולך דרך ההוצאה לפועל. מה שדרך ההוצאה לפועל – דרך ההוצאה לפועל.

<אלעזר שטרן:>
לא, בסדר. אבל מיכל אמרה ש- - -

<דוד ביטן (הליכוד):>
אני עומד בהסכמים. אני אמרתי שאני לא זה, אז לא. אין לי בעיה.

<היו"ר ניסן סלומינסקי:>
בואו, באמת. זה כמו תזמורת שאני המנצח אבל אין לו כלי נגינה ואני צריך להשגיח שכל כלי נגינה יפעל בזמן טוב, אחרת יהיה בלגן ולא ישמעו את המנגינה היפה. 

<מיכל אלבז:>
אנחנו ננסה לברר. אנחנו מנסים לקבל תשובה.

<דוד ביטן (הליכוד):>
איזה תשובה? אני רוצה להבין איזה תשובה.

<היו"ר ניסן סלומינסקי:>
עכשיו החלק שלך להגיד תהילים שאותו אחד יענה.

<דוד ביטן (הליכוד):>
לא הבנתי מה את הולכת לשאול אותו. מה הבעיה?

<ענת הר אבן:>
שהוא מודע לזה שהצעת החוק שלך הולכת לחול לגבי פסקי דין של המדינה. זו השאלה שנשלחה.

<דוד ביטן (הליכוד):>
למה לא? מה הבעיה? אז המדינה מחוץ לתחום בכל דבר ועניין?

<מרב מיכאלי (המחנה הציוני):>
המדינה מעדיפה להיות מעל החוק.

<מיכל אלבז:>
לא. אנחנו בודקים שזה - - -

<דוד ביטן (הליכוד):>
זה לא חל על הליכים מינהליים. הליך מינהלי - זה לא חל עליו. זה הכול, מה הבעיה?

<היו"ר ניסן סלומינסקי:>
יש לכם הסכמה? יחול?

<ליאור שפירא:>
אנחנו בדעתכם בלשכת עורכי הדין, של חברי הכנסת.

<דוד ביטן (הליכוד):>
בשביל מה העלית את זה? אם לא היית מעלה לא היו שואלים, אתה מבין? אבל לא משנה. לא ניכנס לזה. לא שואלים סתם. 

<היו"ר ניסן סלומינסקי:>
לא, לא. יותר טוב שיעלה.

<מרב מיכאלי (המחנה הציוני):>
אולי בינתיים נראה אם יש להם עוד הערות. 

<דוד ביטן (הליכוד):>
היום המדינה כמעט הכול בפקודת המסים גבייה היא גובה. איפה פסקי דין? איזה פסקי דין יש למדינה בכלל?  שום פסק דין היא לא עושה.

<היו"ר ניסן סלומינסקי:>
נכון שאין לכם יותר הערות? כן, אדוני.

<דני וקס:>
נוסח החוק לא אומר בצורה פוזיטיבית מה הריבית שתחול בתקופה ההשהיה. בדיון הקודם הרי הוסיפו גם את הנושא של ריבית הסכמית. מסוף הדיון בדיון הקודם לא היה ברור. אם מדובר שזה חל גם על ריבית הסכמית, מדוע בתקופת ההשהיה לא יצוין בנוסח החוק שתחול הריבית ההסכמית? מדובר פה על ריבית משפטית. אין הגדרה של ריבית משפטית, מה זה ריבית משפטית. 
<דוד ביטן (הליכוד):>
למה? חוק פסיקת ריבית והצמדה. הוא אמר את זה.

<דני וקס:>
זה חוק ריבית והצמדה. אבל אין שם הגדרה מה זה המילה ריבית משפטית.

<היו"ר ניסן סלומינסקי:>
דני, שאלת את השאלה. תשובה.

<ענת ליברמן:>
קודם כל, אתה צודק.  אנחנו בודקים שמבחינת הניסוח צריך לקבוע מה קורה בתקופת ההשהיה. קודם כבר הוסכם על זה מבחינה עקרונית שבתקופת ההשהיה תחול הריבית המשפטית לפי חוק פסיקת ריבית והצמדה. בחוק פסיקת ריבית והצמדה בסעיף 1, סעיף ההגדרות, יש הגדרה להפרשי הצמדה וריבית. 

<ענת הר אבן:>
אנחנו מבקשים שהנוסח יהיה פוזיטיבי, לא שלילי. 

<קריאה:>
מתי מתקנים את כל הדברים?

<ענת ליברמן:>
בנוסח, זה עניין של נוסח. 

<אלעזר שטרן:>
בוודאי שעכשיו לאור ההסכמה של המציע אנחנו נצטרך לשנות את הנוסח. נאמר גם מה כן חל וגם מה לא חל.

<קריאה:>
לא צריך לכתוב מה לא חל. 

<ענת ליברמן:>
לא. צריך את הנוסח לחלק לשתי תקופות. כלומר, מהתקופה של מועד פסק הדין או מה שקבענו כמועד שבו יכולת או מועד החילול עד הגשת התביעה להוצאה לפועל שאז תחול הריבית המשפטית, ולא משנה אם היתה באותה תקופה ריבית הסכמית או ריבית אחרת לפי דין. שוב, ובלבד שהריבית ההסכמית אם היא יותר נמוכה - - - 

<דוד ביטן (הליכוד):>
תנסחו ביחד את זה. אין לנו בעיה.

<ענת ליברמן:>
וממועד פתיחת התיק תחול או הריבית ההסכמית או ריבית הפיגורים אם זה היה פסק דין, או ריבית לפי כל דין אם זה היה בית דין לעבודה.

<היו"ר ניסן סלומינסקי:>
רבותי, עוד הערות?  אם כך, אתם תנסחו את הנוסח שדובר פה ואנחנו מצביעים.  

<אלעזר שטרן:>
רק שניה, אני רק רוצה לוודא. נושא התחילה והתחולה - אנחנו מסכמים על זה שהתחילה היא מידית, אבל התחולה היא בעצם שעל פסקי דין ועל שטרות שכרגע כבר ניתנו - - - 

<דוד ביטן (הליכוד):>
כן.

<ענת הר אבן:>
אבל כולנו מסכימים שהמשמעות היא שפסק הדין הראשון שהוראות החוק האלה תחולנה יהיה בעוד שנה.
<אלעזר שטרן:>
עוד שנה. 
<דוד ביטן (הליכוד):>
כן, זה ברור.

<אלעזר שטרן:>
זה המשמעות – שבעצם השנה תימנה מהיום שהחוק הזה יקבל - - -

<ענת הר אבן:>
זה עניין סמנטי, אנחנו מסכימים.

<היו"ר ניסן סלומינסקי:>
אתם תנסחו. 

<דוד ביטן (הליכוד):>
אוקי. זהו, סיימנו להיום?

<היו"ר ניסן סלומינסקי:>
רגע, אנחנו צריכים להצביע. ניתן לדוד להצביע או לא?

<דוד ביטן (הליכוד):>
אין לי בעיה גם לא להצביע. אתם שתיים נגד אחד. אני אעשה לכם תרגיל, אני אצביע נגד החוק. מה תגיד על זה?

<היו"ר ניסן סלומינסקי:>
אם כך, בוא נתחיל עכשיו משא ומתן קואליציוני. יש לי כמה תביעות אליך, אגיש לך רשימה. אתה חותם עליהן כבר?

<דוד ביטן (הליכוד):>
מרוב חוקים שיש לך פה, אנחנו צריכים לקחת ממך. לא אתה צריך להביא לנו.

<היו"ר ניסן סלומינסקי:>
לא, אני מביא לכם הרבה הרבה חוקים. חוץ מזה, יש כמה דברים שאני מוכן להעביר אליך.  למשל, את הנושא של הקוד האזרחי. אתה רוצה לקבל אותו?

<מרב מיכאלי (המחנה הציוני):>
חברות וחברים, אדוני היושב-ראש, אני באתי רק בשביל להצביע על החוק הזה שהוא כל כך חשוב לי ואני מאחרת בטירוף. אז בבקשה בוא נצביע.
<דוד ביטן (הליכוד):>
עמדתי בהסכם? למה המשנה - - - אמר שאני לא אעמוד בהסכם בוועדת שרים? אמרו לי שהוא אמר את זה. למה? הוא לא מכיר אותי, הוא לא יודע. איך הוא יכול להגיד דבר כזה? סתם הוא אמר: ביטן לא יעמוד בהסכם.

<מיכל אלבז:>
אני לא הייתי בוועדה הזו. אנחנו הודינו לך בישיבה הראשונה על התיאום.

<דוד ביטן (הליכוד):>
אני אמרתי – אני אעמוד. אין דבר כזה שאני לא אעמוד.

<מרב מיכאלי (המחנה הציוני):>
מה אכפת לך שהוא אמר? ביטן, באידיש אומרים: "האט ער געזוגט" - אז הוא אמר, אז הוא אמר.

<דוד ביטן (הליכוד):>
הוא אמר בישיבה שביטן לא יעמוד. כך אמרו לי.

<מרב מיכאלי (המחנה הציוני):>
יאללה, ביטן. תצביע בעד.
<היו"ר ניסן סלומינסקי:>
רבותי, מי בעד לאשר את החוק לפי כל ההסכמים שדובר פה וכפי שהוא ינוסח ירים את ידו?

הצבעה
בעד – פה אחד
הצעת חוק ההוצאה לפועל (תיקון מס' 50) (אי-חיוב בריבית עקב שיהוי), התשע"ו-2016, כפוף לשינויים, אושרה להעלאה לקריאה שנייה ושלישית.
<מרב מיכאלי (המחנה הציוני):>
פה אחד. תודה רבה. כל הכבוד, דוד.

<היו"ר ניסן סלומינסקי:>
אושר לקריאה שנייה ושלישית.

<רן מלמד:>
תודה וברכות גדולות, אדוני.

<היו"ר ניסן סלומינסקי:>
ישר כוח, אדוני.

הישיבה הזו נעולה. 
<הישיבה ננעלה בשעה 13:40.>

